ตีความวุ่น ระเบียบแต่งตั้ง สตง. ยังมีมีผลบังคับใช้
ประชาไท -- 6 มิ.ย. 48 เก้าอี้ผู้ว่าการสำนักงานตรวจเงินแผ่นดิน (สตง.) ยังคงมีเงื่อนปมทยอยปรากฏโฉมออกมาเรื่อย ๆ ล่าสุด ประธานคณะกรรมาธิการวิสามัญกิจการวุฒิสภา (ประธานวิป วุฒิสภา) เสรี สุวรรณภานนท์ เปิดประเด็นใหม่ ระเบียบแต่งตั้งผู้ว่า สตง. ยังไม่ประกาศในราชกิจจานุเบกษา ถือว่ายังไม่มีผลบังคับใช้ ขณะที่ยังมีความเห็นจากหลายฝ่ายว่า ระเบียบคตง. เป็นเรื่องภายในไม่ต้องประกาศในราชกิจจาฯ ทั้งนี้ นายเสรี ระบุว่า เพิ่งตรวจสอบพบว่า ระเบียบของคณะกรรมการตรวจเงินแผ่นดิน (คตง.) เกี่ยวกับการสรรหาผู้ว่า สตง. ยังไม่ได้ประกาศในราชกิจจาฯ ซึ่งตนได้ตรวจสอบทั้งจากสำนักราชกิจจาฯ คตง. และสอบถามจากอดีตประธาน คตง. ซึ่งได้คำตอบตรงกันว่า ระเบียบดังกล่าว ไม่ได้ประกาศในราชกิจจาฯ ประธานวิปวุฒิสภา กล่าวว่า เมื่อ ระเบียบ คตง. ว่าด้วยการสรรหาผู้ว่าสตง. ยังไม่มีได้ประกาศในราชกิจจานุเบกษา ก็ถือว่าระเบียบดังกล่าวยังไม่มีผลบังคับใช้ นอกจากนี้ ผลอื่น ๆ ที่ตามมา ก็คือคำวินิจฉัยของศาลรัฐธรรมนูญเกี่ยวกับเรื่องการแต่งตั้งผู้ว่าสตง. ซึ่งวินิจฉัยว่าให้ถือตามระเบียบของคตง. นั้น ถือเป็นคำวินิจฉัยที่ไม่ชอบ โดยนายเสรีกล่าวว่า ความผิดพลาดที่เกิดขึ้น ศาลรัฐธรรมนูญต้องรับผิดชอบ เพราะวินิจฉัยโดยไม่ตรวจสอบกฎหมายเลย ทำให้เกิดความวุ่นวาย อีกทั้งคำวินิจฉัยที่ผิดพลาดนี้ย่อมไม่มีผลผูกพันองค์กร ดังนั้นจึงใช้บังคับกับวุฒิสภาไม่ได้ นายเสรีกล่าวต่อไปอีกว่า สำหรับปัญหาเรื่องตำแหน่งผู้ว่า สตง. ซึ่งมีชื่อนายวิสุทธิ์ มนตริวัต ซึ่งได้รับการแต่งตั้งจากระเบียบ คตง. ที่ยังไม่ได้ประกาศในราชกิจจาฯ ตนทราบว่าประธานวุฒิสภายังไม่ได้นำชื่อ นายวิสุทธิ์ ขึ้นทูลเกล้าฯ ดังนั้น นายสุชนควรระงับการทูลเกล้าฯ และวุฒิสภาต้องแจ้งเรื่องต่อคตง. เพื่อประกาศให้คุณหญิงจารุวรรณ ดำรงตำแหน่งต่อไป ด้านนายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีดังกล่าวว่า จะตรวจสบเรื่องดังกล่าวและต้องพิจารณาว่าประเด็นนี้จะมีผลต่อคำวินิจฉัยของศาลรัฐธรรมนูญหรือไม่ ทั้งนี้ นายอภิสิทธิ์ระบุว่าฝ่ายค้านจะส่งเรื่องไปให้ประธานรัฐสภาทบทวนกรณีการส่งเรื่องให้ ศาลรัฐธรรมนูญวินิจฉัยตีความกรณีปัญหาการเลือกผู้ว่าการตรวจเงินแผ่นดิน หรือผู้ว่าการ สตง. อีกครั้ง โดยคาดว่าจะดำเนินการได้ภายใน 1-2 อย่างไรก็ตาม การตีความของนายเสรี สุวรณภานนท์ ก็ได้รับการโต้แย้งจากหลายฝ่าย ซึ่งให้เหตุผลว่า ระเบียบของคตง. ถือเป็นเรื่องภายใน ไม่จำเป็นต้องประกาศในราชกิจจาฯ อีกทั้งหากระเบียบเดิมเป็นระเบียบที่ผิดพลาดเสียแล้วกรณีคุณหญิงจารุวรรณ ก็ย่อมเป็นการแต่งตั้งโดยไม่ถูกต้องเช่นกัน ทั้งนี้ ฝ่ายที่ไม่เห็นด้วยกับนายเสรี ประกอบไปด้วยนายแก้วสรร อติโพธิ ส.ว. กรุงเทพฯ ซึ่งกล่าวว่า นายเสรีตีความไปข้างเดียว นายสุวิทย์ ธีระพงษ์ ตุลาการศาลรัฐธรรมนูญ ซึ่งระบุว่าเรื่องคุณหญิงจารุวรรณนั้นจบไปตั้งแต่ศาลมีคำวินิจฉัยแล้ว อย่างไรก็ตาม นายวรเจตน์ ภาคีรัตน์ นักกฎหมายมหาชน จากมหาวิทยาลัยธรรมศาสตร์ ให้ความ เห็นว่า ระเบียบการสรรหาผู้ว่าสตง. ถือเป็นระเบียบทั่วไป ต้องประกาศในราชกิจจานุเบกษา เมื่อไม่ได้ประกาศก็ถือว่าระเบียบดังกล่าวไม่มีผลบังคับใช้ 
ประชาไท -- 6 มิ.ย. 48 เก้าอี้ผู้ว่าการสำนักงานตรวจเงินแผ่นดิน (สตง.) ยังคงมีเงื่อนปมทยอยปรากฏโฉมออกมาเรื่อย ๆ ล่าสุด ประธานคณะกรรมาธิการวิสามัญกิจการวุฒิสภา (ประธานวิป วุฒิสภา) เสรี สุวรรณภานนท์